ਪੰਕਜ ਅਡਵਾਨੀ
ਪੰਕਜ ਅਡਵਾਨੀ ਦਾ ਜਨਮ 24 ਜੁਲਾਈ, 1985 ਨੂੰ ਪੁਣੇ ਵਿਖੇ ਹੋਇਆ। ਭਾਰਤ ਦੇ ਖਿਡਾਰੀ ਨੇ ਆਪਣੀ ਕਲਾ ਰਾਹੀਂ ਵਿਸ਼ਵ ਪੱਧਰੀ ਮਾਅਰਕਾ ਮਾਰਿਆ ਹੈ। ਇਸ ਨੇ ਇੰਗਲੈਂਡ ਦੇ ਸ਼ਹਿਰ ਲੀਡਜ਼ ਵਿੱਚ ਘਰੇਲੂ ਦੇਸ਼ ਦੇ ਸਾਬਕਾ ਚੈਂਪੀਅਨ ਅਤੇ ਇਸ ਵਾਰ ਮਜ਼ਬੂਤ ਦਾਅਵੇਦਾਰ ਮਾਇਕ ਰਸੇਲ ਨੂੰ 1895-1216 ਅੰਕਾ ਨਾਲ ਹਰਾ ਕੇ ਸੱਤਵੀਂ ਵਿਸ਼ਵ ਬਿਲਿਅਰਡਜ਼ ਚੈਂਪੀਅਨਸ਼ਿਪ ਆਪਣੇ ਨਾਂ ਕੀਤੀ ਹੈ। ਭਾਰਤੀ ਖਿਡਾਰੀ ਨੇ 11 ਵਾਰ ਦੇ ਚੈਂਪੀਅਨ ਨੂੰ ਹਰਾ ਕੇ ਇਸ ਖੇਡ ਵਿੱਚ ਆਪਣਾ ਚੌਥਾ ਵਿਸ਼ਵ ਖ਼ਿਤਾਬ ਹਾਸਲ ਕੀਤਾ। ਇਸ ਖੇਡ ਦੇ ਦੋ ਹਿੱਸੇ ਹੁੰਦੇ ਹਨ ਪਹਿਲਾ ਬਿਲੀਅਰਡਜ਼ ਅਤੇ ਦੂਜਾ ਸਨੂਕਰ। ਇਹ ਅਡਵਾਨੀ ਦਾ ਕੁੱਲ ਅੱਠਵਾਂ ਵਿਸ਼ਵ ਖ਼ਿਤਾਬ ਹੈ ਅਤੇ ਬਿਲਿਅਰਡਜ਼ ਵਿੱਚ ਇਹ ਉਸ ਦਾ ਸੱਤਵਾਂ ਖ਼ਿਤਾਬ ਹੈ। ਉਸ ਨੇ 2005 ਵਿੱਚ ਪਹਿਲਾਂ ਵਿਸ਼ਵ ਬਿਲਿਅਰਡਜ਼ ਖ਼ਿਤਾਬ ਆਪਣੇ ਨਾਂ ਕੀਤਾ ਸੀ। ਇਸੇ ਸਾਲ ਉਸ ਨੇ ਆਈ.ਬੀ.ਐਸ.ਐਫ. ਵਿਸ਼ਵ ਬਿਲਿਅਰਡਜ਼ ਚੈਂਪੀਅਨਸ਼ਿਪ ਵਿੱਚ ਸਮੇਂ ਅਤੇ ਅੰਕ ਦੇ ਵਰਗਾਂ ਦੇ ਦੋਵੇਂ ਖ਼ਿਤਾਬ ਜਿੱਤੇ ਸਨ ਅਤੇ ਇਹ ਉਪਲਬਧੀ ਹਾਸਲ ਕਰਨ ਵਾਲਾ ਉਹ ਪਹਿਲਾ ਖਿਡਾਰੀ ਬਣ ਗਿਆ ਸੀ। ਉਹਨਾਂ ਇਹ ਵਿਲੱਖਣ ਕਾਰਨਾਮਾ ਸਾਲ 2008 ਵਿੱਚ ਵੀ ਦੁਹਰਾਇਆ ਸੀ। ਅਡਵਾਨੀ ਨੇ ਸੰਨ 2007 ਵਿੱਚ ਆਈ.ਬੀ.ਐਸ.ਐਫ. ਵਿਸ਼ਵ ਬਿਲਿਅਰਡਜ਼ ਚੈਂਪੀਅਨਸ਼ਿਪ ਤੇ 2009 ਵਿੱਚ ਵਿਸ਼ਵ ਪੇਸ਼ੇਵਰ ਬਿਲਿਅਰਡਜ਼ ਖ਼ਿਤਾਬ ਵੀ ਜਿੱਤਿਆ ਸੀ। ਇਸ ਤੋਂ ਪਹਿਲਾਂ, ਪੰਕਜ ਅਡਵਾਨੀ ਨੇ 16ਵੀਆਂ ਏਸ਼ੀਆਈ ਖੇਡਾਂ ਵਿੱਚ ਵੀ ਮਿਆਂਮਾਰ ਦੇ ਵੂਨ ਥਾਵੇ ਵੂ ਨੂੰ 3-2 ਨਾਲ ਹਰਾ ਕੇ ਦੇਸ਼ ਦੀ ਝੋਲੀ ਵਿੱਚ ਇਨ੍ਹਾਂ ਖੇਡਾਂ ਦਾ ਪਹਿਲਾ ਸੋਨ ਤਮਗਾ ਪਾਇਆ ਸੀ।